**Balakotin ilmaisku** oli Intian ilmavoimien tekemä isku Pakistanin puolelle maiden välistä rajaa 26. helmikuuta 2019. Intian mukaan kohde oli Jaish-e-Mohammad-järjestön koulutusleiri Balakotissa Pakistanin Khyber Pakhtunkhwan maakunnassa. Intian mukaan järjestö oli vastuussa aikaisemmin samana vuonna tehdystä itsemurhaiskusta Intiassa. 

Intian mukaan isku osui tarkoitettuihin kohteisiinsa, mutta ulkopuolisissa lähteissä sen tuhovaikutusta epäiltiin.

Tausta
------

  
**Balakot**Balakotin sijainti Pakistanissa.
Intia ja Pakistan ovat kiistelleet Kashmirin alueen asemasta sitten vuonna 1949 solmitun tulitaukosopimuksen. Tilanne on kärjistynyt useampaan otteeseen sodaksi maiden välillä. Kashmirissa itsessään paikalliset aseelliset järjestöt ovat tehneet iskuja Intiaa vastaan ja Intia on syyttänyt Pakistania asejoukkojen tukemisesta. Tilanne kärjistyi jälleen Intian lakkautettua elokuussa 2018 perustuslain niin sanotun artikla 370:n, joka takasi alueelle erikoisaseman. 14. helmikuuta 2019 Jaish-e-Mohammad-nimisen järjestön jäsen teki itsemurhaiskun Pulwamassa, jossa sai surmansa 40 intialaista sotilasta. Intia liitti Pakistanin turvallisuuspalvelut iskun toteuttamiseen.

Ilmaisku
--------

Intian ilmavoimien Mirage 2000.
Intian ilmavoimat toteuttivat Balakotin ilmaiskun 26. helmikuuta 2019. Intian ilmaisku tehtiin Jaish-e-Mohammadin leirille Balakotissa Khyber Pakhtunkhwan maakunnassa. Ulkoministeri Vijay Gokhalen mukaan iskun pääkohde oli Jaish-e-Mohammadin johtohahmo Masood Azharin velipuoli. Järjestön sanottiin suunnittelevan uusia iskuja Intian puolella. Iskun suunnitteli ilmamarsalkka Chandrashekaran Harikumar, joka johti Intian ilmavoimien läntistä aluetta (Western Air Command).

Isku tehtiin aamuyöstä. Kohteeseen iskeneet koneet olivat tyyppiä Mirage 2000, joita oli Intian mukaan 12. Mukana iskun toteuttamisessa oli myös ennakkovaroituskoneita ja ilmatankkauskone. Intialaisten lähteiden mukaan Pakistanin Saab 2000 ennakkovaroituskone havaitsi lähestyvän osaston ja Pakistanin ilmavoimat lähetti paikalle F-16 hävittäjiään, jotka kääntyivät kuitenkin takia Intian koneiden määrän takia. Joidenkin lähteiden mukaan iskussa käytetyt pommit olivat israelilaisvalmisteisia SPICE 2000-pommeja, jotka ohjautuvat kohteeseensa elektro-optisesti tai GPS-ohjattuna.

Seuraukset
----------

Intian mukaan isku osui kaikkiin tarkoitettuihin kohteisiinsa. Intian eri viranomaisten mukaan iskussa kuoli huomattava määrä tai 250–300 Jaish-e-Mohammadin jäsentä. Pian heräsi kuitenkin kysymyksiä iskun todellisesta vaikutuksesta. Esimerkiksi myöhemmin otetut satelliittikuvat paikalta eivät paljastaneet merkkejä tuhoista Balakotin kohteen rakennuksissa. Merkkejä vahingoista eivät löytäneet myöskään paikalla iskun jälkeen käyneet Reutersin toimittajat. Sen sijaan löydettiin merkkejä osumista läheiseen metsikköön. GPS-ohjattujen pommien harhaosumien syyksi arvailtiin esimerkiksi intialaisten karttatietojen puutteita.

Pakistan kiisti paikan olleen asejoukkojen koulutusleiri sekä Intian väitteet suurista tappioista. Sen sijaan Pakistan uhkasi vastaavansa "Intian aggressioon". 27. helmikuuta Pakistan ilmoitti vastaavan iskun Intian puolelle ja sanoi ampuneensa samalla alas kaksi intialaista lentokonetta. Yksi alas ammuttu intialainen lentäjä jäi vangiksi Pakistanin puolella rajaa. Vangiksi jäänyt Abhinandan Varthaman palautettiin Intiaan maaliskuussa 2019.

Lähteet
-------

1. ↑  Kashmir: Why India and Pakistan fight over it *BBC News*. BBC. Viitattu 16.9.2020. (englanniksi)
2. ↑  Shaurya Karanbir Gurung: What happened at Pulwama and history of terror attacks on convoys *The Economic Times*. Viitattu 16.9.2020. (englanniksi)
3. 1 2 3  Balakot: Indian air strikes target militants in Pakistan *BBC News*. BBC. Viitattu 16.9.2020. (englanniksi)
4. ↑  Jaish chief Masood Azhar’s brother-in-law was target of IAF strike in Balakot *Hindustan Times*. Viitattu 16.9.2020. (englanniksi)
5. ↑  Kerala man behind IAF air strike in Pakistan *MyNation*. Viitattu 16.9.2020. (englanniksi)
6. 1 2  Martin Howell, Gerry Doyle ja Simon Scarr: Satellite images show buildings still standing at Indian bombing site Reuters. Viitattu 16.9.2020. (englanniksi)
7. ↑  IAF Western Air Command coordinated 'anti-terror operation' *The New Indian Express*. Viitattu 16.9.2020. (englanniksi)
8. 1 2  Marcus Hellyer, Nathan Ruser ja Aakriti Bachhawat: India’s strike on Balakot: a very precise miss? *The Strategist*. Australian Strategic Policy Institute. Viitattu 16.9.2020. (englanniksi)
9. ↑  Pakistan rejects Indian comments about 'terror camps', high death toll from air strike Reuters. Viitattu 16.9.2020. (englanniksi)
10. ↑  Fears rise amid India-Pakistan escalation *BBC News*. BBC. Viitattu 16.9.2020. (englanniksi)
11. ↑  Abhinandan, captured Indian pilot, is freed from Pakistan *BBC news*. BBC. Viitattu 16.9.2020. (englanniksi)